Paady ycɨxpɨ je judío ixpɨcytɨjc anajty tzachꞌixhuɨdijtcɨxy tzachpahuɨdijtcɨxy je Jesús,
e yajꞌögaangɨxy mɨɨd co anajty jäy tɨ yajtzögy sábado xɨɨ.
Chi Jesús ymɨnañ:
―Ɨɨch nDeedy tumb jeꞌ cham,
caꞌ ypoocxy,
paady ycɨxp ɨɨch nañ jaduꞌn nduñɨch cham ma miich ajcxy sábado xɨɨ.
Co Jesús jaduꞌn ymɨnañ,
paady ycɨxpɨ je judío yꞌixpɨcytɨjc ajcxy nïgɨ yjacjtotmaꞌtcoty,
ytɨmy yajꞌögamy anajty aj y Jesús.
Caꞌ ajcxy jaduꞌn yjotcujcɨty co anajty Jesús caꞌ cuyduñ judíojäy ajcxy ytɨyꞌajt nej ajcxy sábado xɨɨ yajmɨjꞌajtcɨxy,
etz co jaduꞌn ymɨnañ:
“Dios yɨꞌ nDeedyꞌajtypɨch.”
Paady ycɨxpɨ ajcxy judío yꞌixpɨcytɨjc ymɨnañ co Jesús cɨꞌm anajty ytügɨ̈huaꞌñ mɨɨd Dios.
Chi Jesús ymɨnañ:
―Janch janch ɨɨch miich ajcxy yam jaduꞌn nɨmaaygɨxy co ɨɨch Dios nDeedyꞌajtypɨch.
Caꞌ huaad ti nduñɨch mɨɨd ngɨꞌmjot ngɨꞌmhuinmaꞌñɨch.
Jëbɨ janchtɨy nduñɨch huɨdibɨ nꞌijxpyɨch Dios Teedy ytumy.
Huɨdibɨ Dios Teedy ytumyb,
ndumybɨch com Dios yɨꞌ nDeedyꞌajtypɨch.
Com yɨ Dios Teedy ooy yɨ tzocy jɨhuɨ̈ ycɨꞌmꞌung,
paady xyajniꞌixɨydaaybɨch tügꞌócɨy yɨ huɨdibɨ ytumyb.
E nañ xyajniꞌixɨ̈huaambɨch jacmɨjjatypɨ mɨjhuinmaꞌñ,
caꞌydɨ jadayaabɨ mɨjhuinmaꞌñ nej ajcxy tɨ mꞌijxycɨxy nej jada paꞌmjäy tɨ chögy,
paady ycɨxpɨ nïgɨ mhuinmayɨpy ajcxy.
Jaduꞌn nej Dios Teedy yajjugypɨcy yɨ oꞌcpɨ,
e chi yajtzɨnäy jadügꞌoc.
Nañ jaduꞌn ɨɨch anajty ndɨmymöhuamyb.
Com je Dios Teedy caꞌ jeꞌ cɨꞌm ocyajcɨ̈yöyaanɨ ocyajtecyyöyaanɨ jäy ajcxy ypocy.
Hueꞌ tügꞌócɨy je ymɨcꞌajt xyajcɨ̈dɨgɨydaayɨch co ɨɨch ndɨydunɨpyɨch tügꞌócɨy naaxhuiñyjäy,
com Dios nDeedyꞌajtypɨch.
Hueꞌ tügꞌócɨy je ymɨcꞌajt xyajcɨ̈dɨgɨydaayɨch,
jɨgɨx tügꞌócɨy jäy xyajmɨjꞌadɨpyɨch.
Je jäy ajcxy huɨdibɨ caꞌ xyajmɨjꞌadaꞌñɨch,
nañ caꞌ ajcxy yajmɨjꞌadaꞌñ Dios Teedy huɨdibɨ xyquejxɨch ya naaxhuiñ.
Janch janch ɨɨch miich ajcxy yam jaduꞌn nɨmaaygɨxy:
Co hueñypɨnjäyɨty,
pɨnjaty xyꞌamɨdoꞌíjtɨbɨch nꞌayuc,
e ymɨbɨjcyp ymɨjpɨdacyp je tɨɨbɨ xyquejxyɨch ya naaxhuiñ,
ymɨɨd jeꞌje yꞌalma jugyꞌajtɨn huɨdibɨ caꞌycɨxɨpy ytɨgoyɨpy,
e caꞌ Dios Teedy chaachytunaꞌñyii mɨɨd ypocy ycɨxpɨ.
Hueꞌ janchtɨy co yꞌögɨpy,
chi janchtɨy jadügtecy yjugypɨgɨpy.
Janch janch ɨɨch miich ajcxy jaduꞌn nɨmaaygɨxy co yɨ xɨɨ tiempo paatnɨpy,
e cham jëduꞌn tɨ paady,
co yɨ jäy ajcxy tɨɨbɨ yꞌoꞌccɨxy ymɨdohuɨpy yɨ nꞌayucɨch,
co anajty ngapxyɨch,
com Dios yɨ nDeedyꞌajtpyɨch.
Pɨn jäy anajty mɨdoob nꞌayucɨch jugypɨgɨp jadügꞌoc ajcxy.
Com yɨ Dios Teedy mɨcꞌajt mɨɨd jëbɨ yajjugypɨcy jäy tɨɨbɨ yꞌoꞌccɨxy.
Nañ Dios tɨ xymöyɨch ymɨcꞌajt jëbɨ huaad nyajjugypɨcyɨch jäy tɨɨbɨ yꞌoꞌccɨxy,
com Dios ɨɨch nDeedyꞌajtypɨch.
Tɨ Dios xymöyɨch ymɨcꞌajt jëbɨ ndɨyduñɨch je jäy ajcxy mɨɨd ypocy ycɨxpɨ,
com ɨɨch jeꞌ je jäy huɨdibɨ tzoon tzajpjoty.
Caꞌ ooy jada ayuc tɨyꞌajt mhuinmaaygɨxy.
Com ypaadɨpy je xɨɨ je tiempo co je huɨdijaty ajcxy yajpatp ma naaxtɨgɨydac,
ymɨdohuɨpy ajcxy nꞌayucɨch co ɨɨch anajty nmɨgapxyɨch ajcxy.
Chi ypɨdzɨmɨpy ajcxy ma ñaaxtɨgɨy.
Jeꞌ ajcxy huɨdibɨ anajty oybɨ tɨ tungɨxy,
jugyꞌadɨp ajcxy yꞌalma jadügꞌoc.
Jeꞌ ajcxy huɨdibɨ anajty jɨbɨcpɨ tɨ tungɨxy ypaadɨpy ajcxy tzaachypɨ mɨɨd ypocy ycɨxpɨ.
Caꞌ ni ti huaad nduñɨch mɨɨd ngɨꞌmmɨcꞌajtɨch ngɨꞌmꞌayucɨch.
Je ayuc tɨyꞌajt huɨdibɨ nmɨdooybɨch ma Dios Teedy,
jada ayuc tɨyꞌajt mɨɨd nyajcɨ̈yöyaꞌñɨch nyajtecyyöyaꞌñɨch jäy ajcxy ypocy.
Jaduꞌn tɨydudägy ndunaꞌñɨch,
com caꞌ ɨɨch nduñɨch ngɨꞌmdzójcɨnɨch.
Yɨꞌ ɨɨch ndumyb nej Dios Teedy tzocy,
yɨ huɨdibɨ xyquejxɨch ya naaxhuiñ.
Co ixyipy ɨɨch cɨꞌm nayñigodɨyꞌajtꞌadyiijɨch,
caꞌ ixyipy miich ajcxy mmɨjpɨdägy nꞌayuc ndɨyꞌajtɨch.
Com huingbɨ yɨꞌ huɨdi xyñigodɨyꞌajtꞌajtpɨch co ɨɨch Dios ymɨcꞌajt nmɨɨdɨdyɨch,
e nejhuɨɨybɨch co janch yɨꞌ huɨdibɨ xyñigodɨyꞌajtꞌajtpɨch.
Miich ajcxy tɨ mguexy je mɨgügtɨjc ajcxy tɨyꞌajtpɨjcpɨ ma Juan.
E jeꞌ yejc tɨydudägy ayuc tɨyꞌajt janchypɨ pɨn ɨɨch.
Co jaduꞌn nmɨnaꞌñɨch co Juan xyajnidɨyꞌajtꞌatyɨch co ɨɨch jeꞌ je Cristo,
caꞌ jaduꞌn nmɨnaꞌñɨch co ooy ycopɨcyɨty co tüg jäy xyñidɨyꞌajtꞌadɨpyɨch.
Com Dios cɨꞌm xyñidɨyꞌajtꞌajtpɨch.
Jaduꞌn ajcxy nyajnɨmäy jada tɨyꞌajt,
jɨgɨx ajcxy mꞌalma nïdzoocɨn paadɨpy ma Dios.
Je Juan mɨctägy ooy Dios yꞌayuc najtzcapxiɨyɨ,
jaduꞌn jeꞌ anajty nej tüg jɨɨn huɨdibɨ tɨɨcxp jajp,
e miich ajcxy tüg jaxɨ̈gyɨ tɨ mxondaaccɨxy mɨɨd yɨꞌ yꞌayuc ytɨyꞌajt.
Nïgɨ ɨɨch Dios yꞌayuc ytɨyꞌajt nmɨɨdɨdyɨch caꞌydɨ Juan.
Yɨ mɨjhuinmaꞌñ huɨdibɨ ndumybɨch mɨɨd Dios Teedy ymɨcꞌajt.
yɨꞌ xyajniguëxɨ̈gɨbɨch co ɨɨch ya naaxhuiñ Dios Teedy xyquejxɨch.
Yɨ Dios Teedy tɨɨbɨ xyquexyɨch,
yɨꞌ cɨꞌm yejc tɨyꞌajt co ɨɨch jeꞌ je Cristo.
E ni camɨnaabi miich ajcxy yɨꞌ mgamɨdoohuɨ ycapxɨn,
nañ ni camɨnaabɨ miich ajcxy Dios Teedy yhuiñyjɨjp magaꞌijxɨ.
Ni caꞌ miich ajcxy mmɨɨdɨty yɨꞌ yꞌayuc ma mjot mhuinmaꞌñ,
mɨɨd co miich ajcxy caꞌ xymɨjpɨdägyɨch co ɨɨch jeꞌ je jäy huɨdibɨ Dios tɨ quexy ya naaxhuiñ.
Ijxtaaygɨxy jada tɨyꞌajt ma Dios ylibro,
com jiiby mdijy miich ajcxy mbaadɨpy tɨyꞌajt nej jëbɨ ajcxy mjugyꞌadɨpy co anajty tɨ mꞌoꞌccɨxy,
e yɨ Dios ylibro nañ ɨɨch yɨꞌ xyñigapxp.
E caꞌ miich ajcxy mgöbɨgaangɨxy ɨɨch nꞌayuc ɨɨch ndɨyꞌajt,
jɨgɨx ajcxy jugyꞌajtɨ mbaadɨpy huɨdibɨ caꞌ ycɨxy ytɨgooy.
Dios xycömayɨpyɨch,
caꞌ ngöbɨgɨpyɨch co naaxhuiñyjäy ajcxy xycömayɨpyɨch.
Nnejhuɨɨybɨch,
nej miich ajcxy mjot mhuinmaꞌñ mmɨɨdɨty,
co caꞌ ajcxy Dios ytɨyꞌajt mguyduunɨ.
Caꞌ ajcxy mɨgüg mdzojccɨxy mjɨhuɨɨygɨxy jaduꞌn nej Dios tzocy jɨhuɨ̈y jäy ajcxy.
Ɨɨch tɨ nmiiñɨch mɨɨd nDeedyɨch ymɨcꞌajt.
Miich ajcxy ni caꞌ xycöbɨcyɨch.
Pen ji huingbɨ jäy ymiiñ mɨɨd ycɨꞌmmɨcꞌajt,
caꞌ mɨɨdɨty Dios ymɨcꞌajt,
jeꞌ janchtɨy miich ajcxy ooy mɨjpɨdägaangɨxy.
Caꞌ mjájtcɨxɨpy nej ɨɨch miich ajcxy xymɨjpɨdägɨbɨch,
mɨɨd co ajcxy cɨꞌm mdzachnaygömayáanɨgɨxy ac miich ajcxy jëyɨ.
E co ixyipy miich ajcxy xycöbɨgaꞌñɨch,
huinꞌit ajcxy Dios xycömayɨpy.
Ca ajcxy mmɨnaꞌnɨpy co ɨɨch miich ajcxy nxɨ̈huaamy ma Dios Teedy yhuinduu.
Je Moisés miich ajcxy yxɨ̈huam ma Dios,
je huɨdibɨ miich ajcxy mdzachmɨjpɨdaacɨp ytɨyꞌajt.
Pen mmɨjpɨdaacyp ixyipy ajcxy je Moisés yꞌayuc ytɨyꞌajt,
nañ jaduꞌn ixyipy ɨɨch miich ajcxy xymɨjpɨdägyɨch.
Com Moiseś ɨɨch yɨꞌ xychachñimɨydaacɨch ma yɨꞌ ñecy.
Pen caꞌ mmɨjpɨdaaccɨxy Moiseś ñecy,
caꞌ mjájtcɨxɨpy nej ajcxy mɨjpɨdáaccɨxɨpy ɨɨch nꞌayuc.